钦定古今图书集成/明伦汇编/官常典/第256卷
## 钦定古今图书集成/明伦汇编/官常典/第256卷

| 钦定古今图书集成 明伦汇编 第二百五十六卷 |

| |

第二百五十六卷目录

公辅部杂录一

官常典第二百五十六卷

《杜阳杂编》：上：纂业之始，多以庶务托于钧衡，而元载
专政，益隳国典。若非良金重宝，趑趄左道，则不得出
入于朝廷。及常衮为相，虽贿赂不行，而介僻自专，少
于分别，故升降多失其人。或同列进拟稍繁，则谓之
“沓伯。由是京师语曰：‘常无分别元好钱，贤者愚而愚
者贤’。”时崔祐甫素公直，与众言曰：“朝廷上下相蒙，善
恶同致，清曹峻府，为鼠辈养资，岂裨皇化耶？”由是益
为持权者所忌。建中初，祐甫执政，人心方有所归。
上切于时政，而颇倚注于台衮之臣。每命相，密召学
士草诏，及进本，上辄多改注。即顾谓左右曰：“朕处渠
等极位，复以美词褒之，所冀为朕戮力同心，以成大
化。”既用崔祐甫为相，悉以国务委之，而祐甫事无巨
细，悉皆陈谏。上曰：“朕与卿道合，天下细事，卿宜随便
剖奏，无乃多疑朕也。”自是祐甫所行，益为公当。及杨
公南、卢杞执政，报恩复仇，紊乱纲纪，朝野为之戢手。
公南既杀刘晏，士庶莫不冤痛之。明年，公南得罪，赐
死崖州，时人谓刘相公冤报矣。

《唐阙史》。丞相兰陵公，素萧傲，清誉俭德，时所推伏。尝
统戎于番禺，有酌泉投香之誉，以是商贾辐辏，至于
长安，宝货药肆，咸丰衍于南方之物，由此人情归美。
僖宗诞圣于壬午，龙飞于癸巳，皇筭十有二载矣。思
命耆德，佑佐大化，乃自奉常卿起为上相，时年八十
有三。居台席数载，汲引才俊，导畅皇慈，俭德既彰，浇
风少革，及薨于位，上甚追悼，而废常朝者三日，册赠
之礼，有加等焉。议者曰：“高位重禄，苟有其分，阴灵必
助其寿考。不然，安有过悬车之岁，而命相之主始生
也？”太公晚年七十而遇文王，今逾钓渭之年一纪，则
知荣辱之分，岂偶然哉！

《卓异记》：“宰相有二亲，代国郭元振。”谨按李邕撰《行状》
云：“自我有唐受命，宰相臣未有二亲存者，唯元振而
已。”

三代为相河东公张嘉贞子延赏，延赏子弘靖。按《汉
书》，韦平继嗣为丞相者，若今之张氏，三代无比。
三拜中书，燕国张说，按《中书故事》本云：“说三拜此命，
终始无玷，自古未有。”

三十二年，居相位，梁国公房元龄按元龄初与杜如
晦为友，属隋室丧乱，未尝不慨然相顾，有匡国济时
之心，虽徒步风尘，未尝自失，不得已而调集吏部。高
孝基有知人之鉴，见元龄嗟叹，谓裴矩曰：“仆阅人多
矣，未见此贤。”及唐师至渭北，元龄即仗策诣于军门。
秦王一见，引为谋主；一屈，居相位三十二年而终。自
古未有。

“二十七年佩相印汾阳王郭子仪。”按子仪至德元年
自朔方前节度使加库部尚书同中书门下。考二十
四自古未有。

与妻父同时为相杜黄裳、韦执谊。初，黄裳为相时，执
谊自吏部郎中赐绯紫，直及平章事，自近古未有
与使主同时为相杜佑、权德舆、牛僧孺、李玨，按德舆
《杜公神道碑》云：“早忝宾席，晚联台座。”时牛公自中书
侍郎出镇武昌，辟玨为书记，始授殿中侍御史。其后
十馀年间，玨已为户部侍郎平章事。时牛公自右仆
射再入为相，正与玨同列相庭，当代以为盛矣。
起家二年，为丞相张镐。按独孤及撰《张镐神道碑》云：
“一命左拾遗，二命右补阙，三命侍御史，四命谏议大
夫，五命中书侍郎平章事。”起家二年秉国钧，自古未
有。

《与同列子弟为丞相》宋璟与苏瓌子颋同时为相。按
苏颋除紫微侍郎平章事时，璟叹曰：“吾与苏家父子
同时为丞相。至如宽厚博物，仆射亦有之。若正直贤
明，则颋过其父。”推此为论，继代为相有如此。颋与其
父同秉衡者，古无所闻。璟初共其父比肩，又与其子
同列，如璟年高德重，久居台位，又无其比。

《父子皆自扬州再入为相李吉甫子德裕》。按国朝继
世为相者数子，唯吉甫、德裕皆自扬州节度再入为
相，则无其匹。况吉甫以忠明博达事宪宗，德裕以清
直无党事武宗，今上践祚，起而用之，与苏瓌父子相
望为优劣，况颋不再相，再相者，则德裕之盛为难及
也。

“文士为元功，六拜正司徒、兼侍中、中书令、晋国公裴
度。”按裴度进士及第，宏词登科，历中书舍人、御史中丞、刑部侍郎叶赞。宪皇平荡宿寇为盗憎，入朝遇劫
不能，遂拜相。前后为小人害其才，横议以惑上者多
矣。故其诗曰：“灰心缘忍事，霜鬓为论兵。”竟自为蔡州
节度使。至郾城，三师兵不敢逗挠，才四十日，擒吴元
“济以献。”明年平郓州，分青州、兖州为三道，用韩弘父
子、田弘正父子两家同时为镇，皆掌强兵，自古无之。
大和五年册拜司徒兼侍中，其年又拜河阳。后二年，
又拜留守洛阳，又拜司徒中书令。仍依旧居守一年，
又拜留守太原。一年，又拜入辅。凡六拜焉。唐制以侍
中、中书令为正相。艰难以来，以宠用武臣，如公事业
发身，戎功，佐主削平巨寇，致位上台，以台德终始于
大位者，近古儒生无比也。

《扪虱新话》：唐史称房、杜不言功，予谓此乃庸人鄙夫
持禄固位者得以借口也。为人臣而不言功，将何言
乎？尧之于舜也，曰“底可绩”，舜之于禹也，曰“时乃功。”舜
禹未尝不以功言也。稷有播种之功，契有敷教之功，
皋陶之功在于明刑；后夔之功在于典乐；伊尹以伐
夏救民为功，周公以制礼作乐为功。此数君子未尝
不以功言也。下至萧、曹、丙、魏，皆非无功，岂房、杜独无
可言，而得称贤相乎？为相与用兵异，故子房无智名、
无勇功者，兵以密为机故也。今史之称二人也，既曰
元龄善谋，如晦能断矣，又曰“求其所以致之之迹，殆
不可见”，岂谋断非其所致之迹乎？若夫世之庸人鄙
夫，阿意求合，日复一日，岁复一岁，不闻施设。将与草
木共尽。此孔子所谓“斗筲之徒何足算”者也。而猥以
借口辅相，弥缝藏用，不知其谁欺乎？

《东观奏记》：吏部侍郎孔温业白执政求外任，丞相白
敏中曰：“我辈亦须自点检”，孔吏部不肯居朝矣。至理
之世，丞相畏人也如此。

上每命相，尽出睿旨，人无知者。一日制诏：“枢密院：兵
部侍郎、判度支萧邺可同中书门下平章事，仰指挥
学士院降麻处分。”枢密使王归长、马公儒以邺先判
度支，再审圣旨，未审落下，为复仍旧，上意贵迎合萧
也。乃宸翰付学士院，户部侍郎、判户部事崔慎由，可
工部尚书平章事，落下判户部。宸断如此。

《尚书故实》：今延英殿，灵芝殿也，谓之小延英。苗韩公
居相位，以足疾步骤微蹇，上每于此待之。宰相对于
小延英，自此始也。

《三朝圣政录》：真宗问王文正曰：“祖宗时有秘谶云：‘南
人不可作宰相’，此岂立贤无方之义乎？”文正对曰：“无
方之义，信如陛下所言，然要之唯贤然后可。”是时方
大用王文穆，或以此为言，而不知此谶乃验于近世，
而不在文穆也。

《大唐新语》：苏颋，神龙中给事中，并修弘文馆学士，转
中书舍人。时父坏为宰相，父子同掌枢密，时人荣之。
属机事填委，制诰皆出其手。中书令李峤叹曰：“舍人
思如泉涌，峤所不及也。”后为中书侍郎，与宋璟同知
政事。璟刚正，多所裁断，颋皆顺从其美，璟甚悦之，尝
谓人曰：“吾与父子前后皆同时为宰相，仆射长厚，诚
为国器，献可替否，罄尽节臣，颋过其父也。”后罢政事，
拜礼部尚书而薨。及葬日，元宗游咸宜宫，将举猎，闻
颋丧出，怆然曰：“苏颋今日葬，吾宁忍游娱乎！”遂中路
还宫。

高宗欲用郭待举、岑长倩、郭正一、魏元同等知政事，
谓中书令崔知温曰：“待举等历任尚浅，且令参间政
事，未可即卿等同名称也。”自是外司四品以下官知
政事者，以平章为名，自待举始也。

自武德至长安四年已前，仆射正是正宰相。故太宗
谓房元龄等曰：“公为宰相，当大开耳目，求访贤哲。”即
其事也。神龙初，豆卢钦望为仆射，不带同中书门下
三品，不敢参议政事，后加知军国事。韦安石为仆射，
东都留守，自后仆射不知政事矣。

旧制：宰相臣常于门下省议事，谓之“政事堂。”故长孙
无忌、魏徵、房元龄等，以他官兼政事者，皆云“知门下
省事。”弘道初，裴炎自侍中转中书令，执朝政，始移政
事堂于中书省，至今以为故事。

《唐国史补》：“张氏嘉贞生延赏，延赏生弘靖。国朝已来，
祖孙三代为相，唯此一家。弘靖既拜荐韩皋自代。韩
氏休生滉，滉生皋，二代为相，一为左仆射，终不登廊
庙。”

《高贞公致仕制》云：“以年致政，抑有前闻。近代寡廉，罕
由斯道。”是时杜司徒年七十，无意请老，裴晋公为舍
人，以此讥之。

蒋乂撰《宰臣录》，每拜一相，旬月必献一卷，故得物议
所嗤。

凡拜相，礼绝班行，府县载沙填路，自私第至于城东
街，名曰“沙堤。”有服假或百僚问疾，有司就私第设幕
次排班。每元日冬至立仗，大官皆备珂伞列烛，有至
五六百炬者，谓之“火城。”宰相火城将至，则众火皆扑
灭以避之。

宰相相呼为元老，或曰堂老，两省相呼为阁老；尚书
丞郎郎中相呼为曹长、外郎，御史遗补相呼为院长。
上可兼下，下不可兼上，唯侍御史相呼为端公。
《南省故事》：左右仆射上宰相，皆送监察御史捧案，员
外郎奉笔，殿中侍御史，押门，自丞郎御史中丞皆受
拜。而朝论以为臣下比肩事主，仪注太重。元和已后，
悉去旧仪，唯乘马入省门如故。上讫，宰相百僚会食
都堂。

《酉阳杂俎》：西汉帝见丞相谒者，赞曰：“皇帝为丞相，起
御史大夫，见皇帝，称谨谢。”

《酉阳杂俎续集》：侍中，西汉秩甚卑，若今千牛官举中
者，皆禁中。言“中严”，谓天子已被冕服，不敢斥，故言中
也。今侍中品秩与汉殊绝，犹奏中严外办，非也。
《因话录》：司徒郑贞公，每在方镇，崇树公家，陈设器用，
无不精备。至于宴犒之事，未尝刻薄，而居常奉身，过
于俭素。中外婚姻，无日无之，凡是礼物，皆经神虑。公
与其“宗叔太子太傅𬘡俱住招国。太傅第在南，出自
南祖；司徒第在北，出自北祖。时人谓之南郑相、北郑
相。”司徒堂兄文宪公前后相德宗，谓之“大郑相、小郑
相”焉。

王并州璠，自河南尹拜右丞相，除目才到，少尹侯继
有宴，以书邀之。王判书后云：“新命虽闻，旧御尚在。遽
为招命，堪入笑林。”洛中以为话柄。《故事》：少尹与大尹
游宴礼隔，虽除官亦须候正敕也。

李氏《刊误》：“宓羲氏以龙名官，神农氏以火，黄帝以云，
少昊氏以鸟。自颛顼已降，而名以民事，又以五行为
官。卨作司徒，敬敷五教；禹作司空，以平水土。周则以
春夏秋冬，配为官名。”伏以古者命官，以天地、四气、五
行、云龙为号者，皆上禀天时，下达人事，见圣人垂意，
未有不急于惠民者也。后代不究深旨，率尔命官，仆
射、侍中，尤为不可。秦有侍中、仆射，其初且非官名，唯
供奉左右，是其职业。侍中当西汉掌乘舆服御，下至
亵器虎子之类，虎子，溺器也。武帝以孔安国为侍中，
以其儒者，特许掌御唾壶。朝廷荣之，云：“侍中本丞相
吏也，五人来往殿内奏事，故曰侍中。”又仆射者，在秦
有周青臣。《孔衍注》云：“仆射，小官扶左”右者也，亦曰“主
射”，乃守门之夫。在汉为武士，在宫门则曰宫门仆射，
在永巷则曰“永巷仆射”，盖言仆御执射之夫也，如今
宦竖之首耳。皆因权幸，渐峻官名。开元元年，改左右
仆射为左右丞相，是官号之不正也。又则天宠侍御
者张昌宗，其官号曰“控鹤监。”向使唐德未复，则“控鹤”
亦古丞相之名也。以是而言，皆因权幸，渐窃相权。我
唐分职设官，必先旧典，苟踵斯弊，曷范将来。今请遵
周故事，以司徒、司空为正。宰相或无勋德元臣，则宜
暂虚其位，兼置中书而不用。

周制，太师、太傅、太保为三公。秦则有太尉、司徒、司空。
及安帝以车骑将军邓骘为开府仪同三司，谓别开
一府，得比三公。皇唐用开府为散阶，令有拜太师、太
保、太尉、司徒、司空真秩者，反以开府仪同三司为阶。
授受之间，莫之商较。后代论者曰：“起自唐，得不以乖
舛为愧哉？”若以酬赏勋伐，名数实繁，秩至三公，何须
“以阶为盛？”

《北梦琐言》：唐自大中至咸通，白中令入拜相，次毕相
𫍯、曹相确、罗相劭，权使相也，继升岩廊。崔相慎由曰：
“可以归矣。近日中书尽是蕃人。”盖以毕、白、曹、罗为蕃
姓也。始，蒋相伸登庸，李景逊尚书镇西川，览报状而
叹曰：“不能伏事斯人也。”遽托疾离镇，有诗曰：“成都十
万户，勉若一边毛。”亦博陵之比也。近代吴融侍郎乃
《赵崇大夫门生》。即世日，天水叹曰：“本以毕白待之，何
乖于所望？”歉其不大拜也。

光化中，朱朴自《毛诗》博士登庸，恃其口辨，可以立致
太平。由藩邸引导，闻于昭宗，遂有此拜。对飏之日，列
西城时事数条，每言“臣为陛下致之。”洎操大柄，无以
施展，自是恩泽日衰，中外腾沸。内优曰：“俳优穆刁陵”
作《念经行》者，至御前曰：“若是朱相，即是非相。”翌日出
官。时人曰：“拔士为相，自古有也。君子不耻其言之不”
出，耻躬之不逮。况唐末丧乱，天下阻兵，虽负奇才，不
能谋画，而朱公一儒生，以区区辩给欲整其乱，祇自
取辱焉。涓镂未申，而教乐僮吹筚篥，甚为识者所责
也。

唐相国李公福，河中有宅，庭槐一本抽三枝，直过当
舍屋脊，一枝不及。相国同堂昆弟三人，曰石，曰程，皆
登宰执，唯福一人，历镇使相而已。近者石晋朝赵令
公家庭有糯枣树，婆娑异常，四远俱见。有望气者，诣
其邻里问人云：“此家合有登宰辅者。”里叟曰：“无之。赵
令公先德，小字相之儿，得非此应乎？”术士曰：“王气方
盛，不在身，当其子孙尔。”后中令由太原判官大拜，出
将入相，则前言果效矣。凡士之宦达非止一途，或以
才升，或由命遇，则盛衰之气，亦随人而效之。向者槐
枣异常，岂非王气先集耶？不然，何荣茂挺特拔耸之是也。

梁相张策尝为僧返俗应举，亚台鄙之。或曰：“刘蔡辈
虽僧，未为人知，翻然贡艺，有何不可？”张策衣冠子弟，
无故出家，不能参禅访道，抗迹尘外，乃于御帘前进
诗，希望恩泽。如此行止，岂掩人口？某十度知举，十度
斥之。清河公乃东依梁主而求际会，盖为天水拒弃，
竟为梁相也。

《独异志》：晋王蒙、刘恢，并为中书侍郎，及宋辅政，俱加
侍中，时人故号为“入室之宾”也。

《国老谈苑》：周世宗尝欲以窦仪、陶谷并命为宰相，以
问范质，质曰：“谷有才无行。”仪执而不通。遂寝其事。太
祖又欲令参知政事，赵普惮其刚严，奏以薛居正代
之，终不入中书，亦其命也。

《归田录》：国朝宰相最少年者，惟王溥，罢相时父母皆
在，人以为荣。今富丞相弼入中书时年五十二，太夫
人在堂康强。后三年，太夫人薨，有司议赠恤之典，云
无见任宰相丁忧例。是岁三月十七日春宴，百司已
具。前一夕有旨：“富某母丧在殡，特罢宴。”此事亦前世
未有。

钱思公官兼将相，阶勋品皆第一。自云：“平生不足者，
不得于黄纸书名。”每以为恨。

嘉祐二年，枢密使田公况罢为尚书右丞、观文殿学
士兼翰林侍读学士，罢枢密使当降麻，而止以制除。
盖往时高若讷罢枢密使，所除官职正与田公同，亦
不降麻，遂以为故事。真宗时，丁晋公谓自平江军节
度使除兵部尚书、参知政事，节度使当降麻，而朝议
惜之，遂止以制除。近者陈相执中罢使相，除仆射，乃
降麻，庞籍罢节度使，除观文殿大学士，又不降麻，盖
无定制也。

《笔录》：旧制，宰相早朝上殿命坐，有军国大事则议之，
常从容赐茶而退。自馀号令除拜，刑赏废置，事无巨
细，并熟状拟定进入。上于禁中亲览，批纸尾用御宝
可其奏，谓之“印画”，降出奉行而已。由唐室历五代，不
改其制，抑古所谓坐而论道者欤。国初，范鲁公质、王
宫师溥、魏相仁溥在相位，上虽倾心眷倚，而质等自
“以前朝相，且惮太祖英睿，具札子面取进止，朝退各
疏其事。所得圣旨，臣等同署字以志之。如此，则尽禀
承之，方免遗误之失。”帝从之。自是奏御寖多，或至旰
昃，啜茶之礼寻废，固无暇于坐论矣。于今遂为定式，
自鲁公始也。

《闻见前录》：吕晦叔、王介甫同为馆职，当时阁中皆知
名士，每评论古今人物治乱，众人之论必止于介甫，
介甫之论又为晦叔止也。一日论刘向当汉末言天
下事反复不休，或以为忠义，或以为不达时变，议未
决。介甫来，众问之，介甫卒对曰：“刘向强聒人耳。”众意
未满。晦叔来，又问之，则曰：“同姓之卿欤。”众乃服。故介
甫平生待晦叔甚恭，尝简晦叔曰：“居京师二年，疵吝
积于心，每不自胜，一诣长者，即废然而反。夫所谓德
人之容，使人之意消者，于晦叔得之矣。以安石之不
肖，不得久从左右，以求于心，而稍近于道。”又曰：“师友
之义，实有望于晦叔。”故介甫作相，荐晦叔为中丞。晦
叔迫于天下公议，反言新法不便。介甫始不悦，谓晦
叔“有驩兜、共工之奸”矣。

王荆公与吕申公素相厚，荆公尝曰：“吕十六不作相，
天下不太平。”又曰：“晦叔作相，吾辈可以言仕矣。”其重
之如此。荆公荐申公为中丞，欲其为助。故申公初多
用条例司人作台官，既而天下苦条例司为民害，申
公乃言新法不便。荆公怒其叛己，始有逐申公意矣。
方其荐申公为中丞，其辞以谓有八元、《八凯》之贤，未
半年所论不同，复谓有驩兜、共工之奸。荆公之喜怒
如此，初亦未有以罪申公也。会神宗语执政：吕公著
尝言“韩琦乞罢青苗钱，数为执事者所沮，将兴晋阳
之甲，以除君侧之恶。”荆公因用此为申公罪，除侍读
学士、知颍州。宋次道当制辞，荆公使之明著其语，陈
相晹叔以为不可。次道但云：“敷奏失实，援据非宜。”荆
公怒，自改之曰：“比大臣之抗章，因便殿之与对，辄诬
方镇有除恶之谋，深骇予闻，无事理之实。”申公素谨
密，实无此言。或云：孙觉莘老尝为上言，今藩镇大臣
如此论列，而遭挫折，若当唐末五代之际，必有兴晋
阳之甲，以除君侧之恶者矣。上已忘其人，但记美须
误以为申公也。熙宁四年，申公以提举嵩山崇福宫
居洛，寓兴教僧舍，欲买宅，谋于康节先生。康节曰：“择
地乎？”曰：“不。择材乎？”曰：“不。”康节曰：“公有宅矣。”未几，得地
于白狮子巷。张文节相宅西随高下为园宅，不甚宏
壮。康节、温公、申公时相往来，申公寡言，见康节必从
容终日，亦不过数言而已。一日，对康节长叹曰：“民不
堪命矣。”时荆公用事，推行新法者皆新进险薄之士，
天下骚然，申公所叹也。康节曰：“王介甫者远人，公与
君实引荐至此，尚何言？”公作曰：“公著之罪也。”十年春，
公起知河阳，河阳尹贾公昌衡率温公、程伯淳饯于

“二龙闲卧洛波清，几岁优游在洛城。愿得二公齐出
处，一时同起为苍生。”申公镇河阳，岁馀，召拜枢密副
使，后以资政殿学士知定州，又以大学士知扬州。哲
宗即位，拜左丞，迁门下侍郎，与温公并相元祐。如伯
淳之诗云：伯温以经明行修，命官见公于东府。公语
及康节，咨叹久之，谓伯温曰：“科名特入仕之门，高下
勿以为意。立身行道，不可不勉。”伯温起谢焉。公三子，
希哲、希积、希纯，皆师事康节，故伯温与之游甚厚。三
年，公辞位，拜司空，平章军国事。次年薨。

英宗即位之初，感疾不能视朝，大臣请光献太后垂
帘，权同听政，后辞之不获，乃从。英宗才康复，后已下
手书复辟，魏公奏台谏有章疏，请太后早还政，后闻
之遽起，魏公急令仪鸾司撤帘，后犹未转御，屏尚见
其衣也。时富韩公为枢密相，怪魏公不关报撤帘事，
有“韩魏公欲致弼于族灭之地”之语。欧阳公为参政，
首议追尊濮安懿王。富公曰：“欧阳公读书知礼法，所
以为此举者，忘仁宗，累主上，欺韩公耳。”富公因《辞执
政例迁官，疏》言甚危，三日不报。见英宗，面奏曰：“仁宗
之立陛下，皇太后之功也。陛下未报皇太后大功，先
录臣之小劳，非仁宗之意也。方仁宗之世，宗属与陛
下亲相等者尚多，必以陛下为子者，以陛下孝德彰
闻也。今皇太后谓臣与胡宿、吴奎等曰：‘无夫妇人无
所告，至不忍闻’。臣实痛之，岂仁宗之所望于陛下者
哉？”以笏指御床曰：“非陛下有孝德，孰可居此？”英宗俯
躬曰：“不敢。”富公求去益坚，遂出判河阳，自此与魏公、
欧阳公绝。后富公致政居洛，每岁生日，魏公不论远
近，必遣使致书币甚恭，富公但答以老病无书，魏公
之礼终不替，至薨乃已。岂魏公有愧于富公者乎？然
天下两贤之。魏公，欧阳公之薨也，富公皆不祭吊。《国
史》著“富公以不预策立英宗，与魏公至此祭吊不通”，
非也。

元祐三年，范忠宣公为尚书右射，仆有吴处厚者以
蔡确《题安州车盖亭》诗来，上以谓谤讪。宣仁太后得
之，怒曰：“蔡确以吾比武后，当重谪。”吕汲公为左丞，不
敢言。忠宣乞薄确之罪，不从。初议贬确新州，忠宣谓
汲公曰：“此路荆棘已七八十年，吾辈开之，恐自不免。”
汲公又不敢言。忠宣因乞罢政，以观文殿大学士知
颍昌。刘摰罢，哲宗与宣仁太后复用忠宣为右相。宣
仁太后寝疾，宰辅入问后留，忠宣曰：“卿父仲淹可谓
忠臣，在章献太后朝劝后尽母道；在仁宗朝劝帝尽
子道。卿当似之。”呜呼！宣仁后之所以望忠宣者，群臣
莫及也。哲宗亲政，吕汲公欲迁殿中侍御史杨畏为
谏议大夫，忠宣曰：“天子谏官当用正”人，杨畏不可用。
汲公方约畏为助，谓忠宣曰：“岂以杨畏尝言公邪？”忠
宣曰：“不知也。”盖上初召忠宣，畏尝有言，上不行，忠宣
故不知也。忠宜因乞罢政，上不许。后杨畏首叛汲公，
凡可以害汲公者，无所不至。又李清臣首建绍述之
议，多害正人。一日，哲宗震怒，谓门下侍郎苏辙曰：“卿
安得以秦皇、汉武上”比先帝。苏门下下殿待罪，吕汲
公等不敢仰视，忠宣从容言曰：“史称武帝雄才大略，
为汉七制之主，盖近世之贤君。苏辙果以比先帝，非
谤也。陛下亲政之初，进退大臣，不当如诃叱奴仆。”哲
宗怒少霁，罢朝，苏门下举笏以谢忠宣曰：“公佛地位
中人也。苏公与忠宣同执政，忠宣寡言，苏公平昔若
有所疑，至此方知其贤。”忠宣屡乞罢政，出知陈州。章
惇用事，元祐党祸起，忠宣独不预。至吕汲公南迁，忠
宣斋戒上书救汲公。惇怒，亦谪节度副使，永州安置。
忠宣欣然而往，每诸子怨章惇，忠宣必怒，止之。江行
赴贬所，舟覆，扶忠宣出，衣尽湿，顾诸子曰：“此岂章惇
为之哉？”至永州，公之诸子闻韩维少师谪均州，其子
告章惇，以少师执政日与司马公议论多不合，得免
行。欲以忠宣与司马公议役法不同为言，求归白公。
公曰：“吾用君实荐，以至宰相，同朝论事，不合即可，汝
辈以为今日之言不可也。有愧而生者，不若无愧而
死。”诸子遂止。元符末，哲宗升遐，上皇即位之初，钦圣
皇太后同听政，忠宣公自永州先以光禄卿分司南
京，邓州居住，盖二圣欲用公矣。遣中使至永州，赐茶
药，密谕曰：“皇帝与太皇太后甚知相公在先朝言事
忠直，今虚位以待相公，不知目疾如何，用何人医治？
只为左右有不是当人阻隔相公。”公顿首谢。又曰：“太
后问相公，官家即位行事如何，天下人何说？”公曰：“老
臣与远方之人，唯知鼓舞圣德。”又曰：“天下有不便事，
但奏来。”公曰：“敢不奉诏。”又曰：“邓州且去否？”公曰：“已出
望外，如归乡里。”又曰：“离阙下日，二圣再三言太后在
宫中，皇帝在藩邸，甚知相公是直臣。”公感泣不已。俄
进右正议大夫，提举嵩山崇福宫。继复观文殿大学
士、中太一宫使，召赴阙供职，而公病。《诏书》有：“岂唯尊
德尚齿，昭示宠优，庶几鲠论嘉谋，日闻忠告”之语。公
捧诏泣曰：“上果用我矣。目明全失，风痹不随，恩重命
轻，死有馀责。”将至畿内，上又遣中使赐银合茶药，促公入觐，仍宣谒见之意。公曰：“老臣昏忘，不可勉强。”中
使曰：“朝廷有优礼。”公曰：“老臣命薄，虚蒙圣眷。”又遣中
使赐银绢各五百，以继道路之费。又遣国医诊视，所
须并出内府一钱，不得取于公家，候公疾愈乃得归。
公乞归颍昌养疾，上不得已，许之。每见辅臣问安否，
乃曰：“范某得一识面足矣。”上知公不能起，始命相公。
疾少间，令医者在门，不许受私谢。乃以天宁节所得
冠帔，请换服色。上批其奏曰：“冠帔可留与骨肉医者
之服依所请。卿忠言嘉谋，宜时有陈奏，以副朕眷待
耆德求治之意。”公表谢，复告老，诏不允。比诏至，公已
薨矣。上与太皇太后闻，震悼出涕。先是，公疾革，精识
不乱，诸子侍读，口占遗表凡八事，命门生李之仪次
第之。内一事云：“若宣仁之谤议未明，致保佑之忧勤
不显”，皆权臣务快其私愤，非泰陵实谓之当然。盖忠
“宣思所以报宣仁后之托也。”诸子以其所言皆朝廷
大事，且防后患，以公口占画一，缴申颖昌府，用府印
寄军资库。公将葬，李之仪作行状，且论平生立朝行
己之大节。蔡京用事，小人附会，言公之子正平等撰
造中使至永州传宣圣语，以为遗表，非公意也。正平
与李之仪皆下御史狱，捶楚甚苦。正平、之仪欲诬服
其传宣，中使独不服，曰：“旧制，凡传圣语，受本于御前，
请宝印出，注籍于内东门，遣使受圣语籍。”中使从其
家得永州传宣圣语本有御宝，如所言。又验内东门
受圣语籍，亦同。又下颍昌府取正平所缴纳遗表八
事皆实，狱遂解。正平犹羁管象州，之仪羁管太平州。
正平之家，死于岭外者十馀人，独正平遇赦得归，不
出仕，终身为选人。蔡京者，绍圣初为户部尚书，欲结
后戚向氏坟寺，事下开封府。正平为开封府县尉，往
按视其地，曰：“向氏寺地步已足，民田不可夺。”府以其
言闻，哲宗怒，京赎铜二十斤。京由此恨正平，故欲诬
杀之。呜呼！使忠宣无恙，相上皇于初载，天下岂复有
今日之祸。公既病不能朝。上皇。始命相曰：“曾布与蔡
京云。”

绍圣初，哲宗亲政，用李清臣为中书侍郎，范丞相纯
仁与清臣论事不合，范公求去，帝不许，范公坚辞，帝
不得已，除观文殿大学士，除颍昌府。召章惇为相，未
至，清臣独当中书，益觊幸相位。复行免役、青苗法，除
诸路常平使者，惇至不能容，以事中之，清臣出知北
京。建中靖国初，上皇即位，用韩忠彦为相，清臣为门
下侍郎。忠彦与清臣有连，故忠彦惟清臣言是听。清
臣复用事，范右丞纯礼，忠彦所荐，清臣罢之。刘安世、
吕希纯皆忠彦所重，清臣不使入朝，外除。安世帅定
武，希纯帅高阳，张舜民，忠彦荐为谏大夫，清臣出之，
帅真定。其所出与外除及不使入朝者皆贤士，清臣
素所惮，不可得而用者，忠彦懦甚，不能为之主。曾布
为右相，范致虚谏疏云：“河北三帅连衡，恐非社稷之
福。”刘安世、吕希纯同日报罢清臣，亦为布所陷，出知
北京。伯温尝论“绍圣、建中靖国之初，朝廷邪正治乱
未定之际，皆为一李清臣以私意幸相位，坏之。邪说
既胜，众小人并进，清臣自亦不能立于朝矣。使清臣
在绍圣初，同范丞相”在“建中靖国初，同范右丞刘安
世、吕希纯、张舜民以公议正论共济国事，则朝廷无
后日之祸，而清臣亦得相位矣。”此忠臣义士惜一时
治乱之机，为之流涕者也。

神宗既退，司马温公一时正人皆引去，独用王荆公，
尽变更祖宗法度，用兵言利，天下始纷然矣。帝一日
侍太后同祁王至太皇太后宫。时宗祀前数日，太皇
太后曰：“天气晴和，行礼日亦如此，大庆也。”帝曰：“然。”太
皇太后曰：“吾昔闻民间疾苦，必以告仁宗，尝因赦行
之，今亦当尔。”帝曰：“今无它事。”太皇太后曰：“吾闻民间
甚苦青苗、助役钱，宜因赦罢之。”帝不怿，曰：“以利民，非
苦之也。”太皇太后曰：“王安石诚有才学，然怨之者甚
众。帝欲爱惜保全，不若暂出之于外，岁馀复召用可
也。”帝曰：“群臣中惟安石能横身为国家当事耳。”祁王
曰：“太皇太后之言，至言也，陛下不可不思。”帝因发怒
曰：“是我败坏天下耶？汝自为之。”祁王泣曰：“何至是也！”
皆不乐而罢。温公尝私记富韩公之语如此，而世无
知者。崇宁中，蔡京等修《哲宗史》，以王安石为圣人，然
亦书慈圣光献后、宣仁圣烈后，因间见上，流涕，为言
安石变乱天下。已而安石罢相。岂安石之罪？虽其党
竟不能文耶？抑天欲彰吾本朝母后之贤，自不得而
删也？帝退，安石十年不用。元丰末，帝属疾，念可以托
圣子者，独曰：“将以司马光、吕公著为师傅，王安石不
预也。”呜呼，圣矣哉！神宗元丰四年，召北京留守文潞
公陪祀南郊。会更官制，自司徒、侍中拜太尉，罢侍中
为开府仪同三司，判河南府，陛辞。先是，故参知政事
王尧臣之子国老，以至和中，潞公与刘沆、富韩公、王
参政尧臣共乞立英宗为《皇嗣，章》草进明其父功。帝
留之禁中，面问潞公，公对与国老合。乃加潞公两镇
节度使，官其子宗道为承事郎。潞公力辞两镇，止受
食邑。刘沆赠太师、中书令、兖国公。子仅自祠部员外郎为天章阁待制，王尧臣赠太师、中书令，谥文忠。子
国老自水部员外郎充秘阁校理。富公进司徒，子绍
京除阁门祗候。富公之客李偲问公曰：“公治平初进
户部尚书，屡辞。今进司徒，一辞而拜，何也？”公曰：“治平
初乃某自辞官，今日潞公以下皆迁，某岂敢坚辞妨
他人也？”盖潞公与荆公论政事不合，出判北京，七年
不召，自此帝眷礼复厚矣。

《闻见后录》：“牛僧孺自伊阙尉试贤良方正，深诋时政
之失，宰相李吉甫忌之，泣诉于宪宗，以考官为不公，
罢之。”考官，白乐天也，故并为吉甫父子所恶。予谓牛、
李之党基于此。嘉祐中，苏子由制策，上自禁省，历言
其阙，不少避，至谓宰相不肖，思得娄师德、郝处俊而
用之，宰相魏公亟以国士遇之，非但不忌也。呜呼，贤
于李吉甫远矣。

或问刘器之曰：“三代以下，宰相学术，司马文正一人
而已。”曰：“学术固也。如宰相之才可以图回四海者，未
敢以为第一。盖元祐大臣类丰于德而廉于才智也。”
先人亦云：“司马公所谓‘惟大人能格君心之非者，以
御史大夫、谏大夫执法殿中，劝讲经幄用，则前无古
人矣’。”

先人尝言：“熙宁、元丰间，司马文正、范忠宣先后为西
都留台，吾皆从之游。”至元祐初，文正起为宰相，忠宣
起为枢密使，吾见之，其话言服用一如在西都时。但
忠宣颜色甚泽，文正清苦无少异。吾以此窥忠宣，其
中岂尚以名位为乐耶？

庆历中，富郑公、韩魏公俱少年执政，颇务兴作。章郇
公位丞相，终日默然如不能言。或问郇公富韩勇于
事为何如？曰：“得象每见小儿跳踯戏剧，不可诃止，俟
其抵触墙壁自退耳。方锐于跳踯时，势难遏也。”后富、
韩二公阅历岁月，经涉忧患，始知天下之事不可妄
有纷更。而王荆公者，年少气盛，强项莫敌，尽取祖宗
典制变乱之。二公不可救。止而去。始叹郇公之言为
贤也。

《懒真子》：韩退之三上宰相书，但著月日而无年。今按，
李汉云：“公生于大历戊申。”而退之书云：“今有人生二
十八年矣。”大历三年戊申至贞元十一年乙亥，退之
时年二十八。以《宰相年表》考之，是年宰相乃贾耽、卢
迈、赵憬也，但不知退之所上为何人耳。且以前乡贡
进士上书，而文格大与当时不同，非贤相不能举也，
岂耽辈所能识哉！

仆之故友。柴慎微尝云：“开元太平，宰相七人，五人出
太平公主门下”，谓岑羲、窦怀真、萧至忠、崔湜、陆象先
也；二人明皇自用，谓张说、郭元振也。且象先贤者也，
何为预五人之列？按《象先传》，太平公主欲相崔湜，湜
力荐象先于主，故遂相之。噫、象先何为交结崔湜也？
开元元年七月，太平公主既败，而宰相出门下者，如
岑羲等四人皆被诛，独象先免。使其不幸，与四人者
皆死，岂不痛哉！然则士大夫之所处，宜以此为戒。
《梦溪笔谈》：“唐中书指挥事，谓之堂帖子。曾见唐人堂
帖宰相佥押格，如今之堂札子也。”

予及史馆检讨时议密院札子，问宣头所起。予按《唐
故事》，中书舍人职堂语诏，皆写四本，一本为底，一本
为宣。此宣谓行出耳，未以名书也。晚唐枢密使自禁
中受旨，出付中书，即谓之宣。中书承受，录之于籍，谓
之“宣底。”今史馆中尚有故宣底二卷，如今之圣语簿
也。梁朝初置崇政院，专行密命。至后唐庄宗，复枢密
使，使郭崇韬、安重诲为之。始分领政事，不关由中书，
直行下者谓之“宣”，如中书之敕，小事则发头子，拟堂
帖也。至今枢密院用宣及头子。本朝枢密院亦用札
子，但中书札子，宰相押字在上，次相及参政以次向
下，枢密札子，枢长押字在下，副贰以次向上。以此为
别头子，唯给驿马之类用之。

百官于中书见宰相九卿而下，即省吏高声唱一声，
屈，躬趋而入。宰相揖及进茶，皆抗声赞喝，谓之屈揖。
待制以上见，则言请某官，更不屈揖。临退仍进汤，皆
于席南横设百官之位。升朝则坐，京官已下皆立后
殿。引臣寮则待制已上宣名拜舞。庶官但赞拜，不宣
名，不舞蹈。中书略贵者亦与之抗也。上前则略微者，
杀礼也。

《东坡志林》：真宗时或荐梅询可用者，上曰：“李沆尝言
其非君子。”时沆之没，盖二十馀年矣。欧阳文忠公尝
问苏子容曰：“宰相没二十年，能使人主追信其言以
何道？”子容言：“独以无心故耳。”某因赞其语，且言：陈执
中俗吏尔，特至公，犹能取信主上，况如李公之才识，
而济之以无心耶？元祐三年兴龙节赐宴尚书省，论
此。是日又见王巩云：其父仲仪言陈执中罢相，仁宗
问谁可代卿者，执中举吴育，上即日召赴阙。会乾元
节侍宴，偶醉坐睡，忽惊顾拊床，呼其从者，上愕然，即
除西京留台。以此观之，执中虽俗吏，亦可贤也，育之
不相，命矣夫。然晚节有心疾，亦难大用，仁宗非弃材
之主也《调谑编》：韩子华玉汝兄弟相继命相。未几，持国又拜
门下侍郎，甚有爰立之望。其家构堂，欲榜曰“三相。”俄
持国罢政，遂请老。东坡闻之曰：“既不成三相堂，可即
名二相公庙耳。”

《龙川别志》：李文定与吕文靖同作相，李公直而疏，吕
公巧而密。李公尝有所规画，吕公觉其非所能及，问
人曰：“李门下谁为谋者？”对曰：“李无它客，其子东之虑
事过其父也。”吕公因谓李公：“公子东之才可用也，当
授以事任。”李公谦不敢当。吕公曰：“进用才能，此自夷
简事，公勿预知。”即奏除东之西浙提刑。李公父子不
悟也，皆喜受命。二公内既不协，李公于上前求去。上
怪问其故，李奏曰：“老疾无堪，夷简慢欺。”具奏所以。上
召吕而质之，时燕王贵盛，常为门生某求官，二公共
议许之。既而吕公遂在告，李公书奏与之，久之忘其
实，反谓吕独私燕邸。吕公以案牍奏上，李惭惧待罪，
遂免去。其后王沂公久在外，意求复用。宋宣献为参
知政事，甚善。吕公为沂公言曰：“孝先于公事契不浅，
果许，则宜善待之，不宜如复古也。”吕公笑然之。宣献
曰：“公已位昭文，孝先至于集贤，处之可也。”吕公曰：“不
然，吾虽少，下之何害？”遂奏言：王曾有意复入，上许之。
吕公复言：愿以首相处之。上不可，许以亚相。乃使宣
献问其可否，沂公无所择。既至，吕公专决事，不少让，
二公又不协。王公复于上前求去，上问所以对如李
公去意，固问之，乃曰：“夷简事多以贿成，臣不能尽记。”
王博文自陈州入知开封，所入三千缗。上惊，复召吕
公，请付有司治之，乃以付御史中丞。范讽推治无之，
乃请罪求去。盖吕公族子昌龄以不获用为怨。时有
言武“臣王博古尝纳赂吕公者，昌龄误以博文告，王
不审，遂奏之。上大怒，遂以王公知郓州，吕公亦以节
钺知许州。参知政事宋宣献、蔡文忠亦皆罢去。李公、
王公虽以疏短去位，然天下至今以正人许之。”
《珩璜新论》：“丞相封侯，自汉公孙弘始也。三公封侯，自
魏崔林始也；以灾异策免三公，自东汉马防始”也。“三
公在外”，自张温始也。唐自武德以来，三公不居宰辅
者，惟王思礼一人已。

《缃素杂记》：“天子曰黄闼，三公曰黄阁，给事舍人曰黄
扉，太守曰黄堂。”凡天子禁门曰黄闼，以中人主之，故
号曰黄门令。秦汉有给事黄门之职事也。天子之与
三公，礼秩相亚，故黄其阁以示谦。《汉旧仪》云：“丞相听
事门曰黄阁。”

又《王莹传》云：“既为公，须开黄阁。”张敬儿谓其妻嫂曰：
“我拜后府开黄阁”是也。黄门郎，给事于黄闼之内，入
侍禁中，后汉献帝初，置侍中、给事、黄门侍郎，员各六
人。唐郭承嘏尝为给事中矣，文宗谓宰臣曰：“承嘏久
在黄扉”是也。黄堂者，太守听事之堂也，亦谓之雌堂。
杜诗为南阳太守，请郭丹为功曹，敕以丹事编署黄
“堂，以为后法是也。”或以大拜为身到黄扉，余所未喻。
故杜少陵《与严阁老》诗云：“扈圣登黄阁，明公独妙年。”
宋子京《与王相公》云：“薰琴顺署，雌阁偃藩。”又《和公序
再入玉堂》云：“七年辞玉署，再入佐黄扉。”《与徐舍人》云：
“果纡绣扆之知，趣上黄扉之试。”又《初到郡斋》云：“姑俟
天藏疾，雌堂日燕居。”又《谢寄公醪》云：“老依滴曲作蕃。”
〈阙〉月，例黄堂给宴醪。又《重修诸亭记》云：“太守牙居，惟
有黄堂便坐。”则三公为黄阁，给事舍人为黄扉，太守
为黄堂明矣。

《史记》：“甘罗者，甘茂孙也。茂既死，甘罗年十二，事秦相
文信侯吕不韦，后因说赵有功，始皇封为上卿，未尝
为秦相也。世之人见其事秦相吕不韦，因相传以为
甘罗十二为秦相，大误也。”唐《资暇集》又谓：“相秦者是
罗祖，名茂。”以《史记》考之，又不然。“茂得罪于秦王，亡秦
入齐，又使于楚。楚王欲置相于秦，范蜎以为不可，故”
秦卒相向寿，而茂竟不得复入秦，卒于魏。以此观之，
则茂亦未尝相秦也。杜牧之《偶题》云：“甘罗昔作秦丞
相。”其亦不考其实而误为之说也。

《石林诗话》：京师职事官旧皆无公廨，虽宰相执政，亦
僦舍而居。每遇出省，或有中批外奏急速文字，则省
吏遍持于私第呈押，既稽缓，又多漏泄。元丰初，始建
东西府于右掖门之前，每府相对为四位，俗谓之“八
位。”裕陵幸尚书省回，尝特临幸，驻辇环视久之。时张
侍郎文裕以诗庆宰执，元参政厚之和云：“黄阁势连
东凤阙，紫枢光直右银台。”盖东府与西阙相近，西府
正直右掖门。崇宁末，蔡鲁公罢相，始赐第于梁门外。
大观初再入，因不复迁府居，自是相继，何丞相伯通、
郑丞相达夫与今王丞相将明，皆赐第。援鲁公例，皆
于私第治事。而二府往往多虚位，或为书局官指射
以置局，与元丰本意稍异也。

元丰既行官制，准唐故事，定宰相上事仪，以御史中
丞押百官班拜于阶下，宰相答拜于阼阶上。时王禹
玉除左仆射，蔡持正右仆射，神宗命即尚书省行之。
二人力辞，帝不可，曰：既以董正治官，不得不正其名
分，于始此国体，非为卿设也。”二人乃受命。时元厚之已致仕居吴，以诗贺王禹玉，有前殿听宣中禁制，《南
宫看集外朝班，“星辰影落三阶下，桃李阴成四海间
之句，时最为盛事。自是相继入相者皆不复再讲，此
礼信不可常行也。